รัฐบาลไทย-ข่าวทำเนียบรัฐบาล-นายกรัฐมนตรีพบปะเยี่ยมเยียนประชาชนในพื้นที่ จ.เชียงราย ย้ำร่วมกันสร้างสำนึกสู่วินัยคนในชาติแก้ปัญหาการจัดการขยะที่ต้นเหตุอย่างยั่งยืน
วันอังคารที่ 29 พฤศจิกายน 2559
นายกรัฐมนตรีพบปะเยี่ยมเยียนประชาชนในพื้นที่ จ.เชียงราย ย้ําร่วมกันสร้างสํานึกสู่วินัยคนในชาติแก้ปัญหาการจัดการขยะที่ต้นเหตุอย่างยั่งยืน
นายกรัฐมนตรีพบปะเยี่ยมเยียนประชาชนในพื้นที่ จ.เชียงราย ย้ําร่วมกันสร้างสํานึกสู่วินัยคนในชาติแก้ปัญหาการจัดการขยะที่ต้นเหตุอย่างยั่งยืน โดยรัฐบาลมีความมุ่งมั่นที่จะทําให้ จ.เชียงรายและภาคเหนือมีคุณภาพชีวิตความเป็นอยู่ที่ดี
วันนี้ (28 พ.ย.59) เวลา 09.20 น. พลเอก ประยุทธ์ จันทร์โอชา นายกรัฐมนตรี และคณะ ได้เดินทางมาตรวจราชการพื้นที่จังหวัดเชียงราย โดยเดินทางไปยังโรงเรียนบ้านโป่ง ตําบลโรงช้าง อําเภอป่าแดด จังหวัดเชียงราย เพื่อติดตามการดําเนินงานตามนโยบายรัฐบาลและพบปะเยี่ยมเยียนประชาชนในพื้นที่ เพื่อเป็นขวัญกําลังใจให้กับประชาชนและเจ้าหน้าที่ในการปฏิบัติงาน พร้อมเยี่ยมชมผลิตภัณฑ์ OTOP ซึ่งเป็นผลผลิตทางการเกษตรและภูมิปัญญาท้องถิ่น เช่น ข้าวไรซ์เบอรี่ ไม้กวาดดอกหญ้า ผ้าถูพื้น พรมเช็ดเท้า และผ้าทอไทยลื้อ ซึ่งได้รับรางวัลชนะเลิศถ้วยพระราชทานของสมเด็จพระนางเจ้าฯ พระบรมราชินีนาถ ในการประกวดผ้าทอผืนงามประเภทผ้าฝ้าย เฟอร์นิเจอร์จากกระป๋องกาแฟซึ่งเป็นอีกหนึ่งผลิตภัณฑ์จากการจัดการขยะในชุมชน นํามารีไซเคิลเป็นผลิตภัณฑ์ใหม่ใช้ประโยชน์ได้อีกครั้ง เป็นการส่งเสริมภูมปัญญาท้องถิ่น สร้างงาน สร้างรายได้ให้แก่ชุมชน สอดคล้องกับนโยบายรัฐบาลที่ประกาศให้การจัดการขยะมูลฝอยเป็นวาระแห่งชาติ รวมทั้งเยี่ยมชมผลิตภัณฑ์และผลผลิตทางการเกษตรอินทรีย์ของโรงเรียนชาวนาทฤษฎีพุทธเศรษฐศาสตร์ ซึ่งพระมหาวุฒิชัย วชิรเมธี (ว.วชิรเมธี) เป็นผู้ก่อตั้ง โดยเป็นการนําหลักพุทธธรรม พุทธเกษตร พุทธเศรษฐศาสตร์ พุทธวัฒนธรรมมาเป็นแนวทางในการดําเนินการ ขณะนี้ได้ดําเนินการในเรื่องเกษตรนาแปลงใหญ่ตามนโยบายรัฐบาล และ “โครงการ 18 อําเภอ 18 ต้นแบบของการจัดการขยะอย่างยั่งยืน” ซึ่งองค์การบริหารส่วนจังหวัดเชียงรายร่วมกับหน่วยงานที่เกี่ยวข้องดําเนินการ เพื่อสร้างหมู่บ้านต้นแบบการจัดการขยะอย่างยั่งยืน 1 อําเภอ 1 หมู่บ้าน ในพื้นที่จังหวัดเชียงราย เน้นหมู่บ้านเศรษฐกิจพอเพียงของแต่ละอําเภอ อบรมให้ความรู้การจัดการบริหารขยะด้วยตนเองภายในครัวเรือน โดยมี นายบุญส่ง เตชะมณีสถิต ผู้ว่าราชการจังหวัดเชียงราย ส่วนราชการ ภาคเอกชน องค์กรปกครองส่วนท้องถิ่น เจ้าหน้าที่ที่เกี่ยวข้องและประชาชนชาวเชียงรายให้การต้อนรับ
พร้อมกันนี้ ผู้ว่าราชการจังหวัดเชียงราย ได้กล่าวรายงานว่า จังหวัดเชียงราย มีพื้นที่ประมาณ 7 ล้านไร่ ประชากร 1.3 ล้านคน แบ่งการปกครองเป็น 18 อําเภอ 124 ตําบล 1,753 หมู่บ้าน องค์กรปกครองส่วนท้องถิ่น 144 แห่ง มีผลิตภัณฑ์มวลรวมจังหวัด (GDP) เท่ากับ 95,995 ล้านบาท โดยมีศักยภาพที่สําคัญ ประกอบด้วย1)ด้านการค้าชายแดนซึ่งจังหวัดเชียงรายมีอาณาเขตติดต่อกับประเทศเพื่อนบ้าน 2 ประเทศ คือสหภาพเมียนมาและสาธารณรัฐประชาธิปไตยประชาชนลาว (สปป.ลาว) และเชื่อมกับสาธารณรัฐประชาชนจีน (สป.จีน) ผ่านทางแม่น้ําโขงและเส้นทาง R3A โดยในปี 2558 มีมูลค่าการค้าขายชายแดนรวม 45,000 ล้านบาท เพิ่มขึ้นร้อยละ 10 จากปีก่อน รวมถึงได้รับการประกาศเป็นเขตพัฒนาเศรษฐกิจพิเศษในระยะที่ 2 ครอบคลุมพื้นที่ 3 อําเภอ (แม่สาย เชียงแสน และเชียงของ)2) ด้านการเกษตรมีสัดส่วนร้อยละ 37 ของผลิตภัณฑ์มวลรวมจังหวัด (GDP) โดยมีผลผลิตเกษตรสําคัญ เช่น ข้าวหอมมะลิ ข้าวเหนียวเขี้ยวงู ข้าวโพดเลี้ยงสัตว์ ลําไย และพืชเศรษฐกิจเฉพาะถิ่น ได้แก่ ชา กาแฟ สับปะรดภูแล สับปะรดนางแล ส้มโอเวียงแก่น เป็นต้น และ 3) ด้านการท่องเที่ยวมีทรัพยากรการท่องเที่ยวที่หลากหลาย ทั้งเชิงธรรมชาติ เชิงศิลปวัฒนธรรม เป็น “เมืองศิลปิน” และเชิงสุขภาพ ซึ่งในปี 2558 มีนักท่องเที่ยวเดินทางมาเยือน 3 ล้านคน เพิ่มขึ้นร้อยละ 10 จากปีก่อน สามารถสร้างรายได้ 2.2 หมื่นล้านบาท เพิ่มขึ้นร้อยละ 15 จากปีก่อน
ขณะเดียวกันได้ให้ความสําคัญกับแนวทางการพัฒนาจังหวัดเชียงรายที่สอดคล้องกับยุทธศาสตร์ชาติ 20 ปี แผนพัฒนาเศรษฐกิจและสังคมแห่งชาติ ฉบับที่ 12 และนโยบายรัฐบาล รวมถึงมุ่งแก้ไขปัญหาความเดือดร้อนของประชาชนในพื้นที่อย่างทันทวงที ผ่านการทํางานแบบบูรณาการในลักษณะประชารัฐ เพื่อการแก้ไขปัญหาและพัฒนาเศรษฐกิจฐานรากอย่างยั่งยืน โดยเฉพาะการแก้ไขปัญหาความเดือดร้อนของประชาชนในพื้นที่จังหวัดเชียงรายที่สําคัญในเรื่องปัญหาราคาข้าวตกต่ํา ซึ่งจังหวัดได้มีการบูรณาการทุกภาคส่วนเข้ามาร่วมแก้ไขปัญหา แบ่งเป็น 2 ระยะ ได้แก่1) ระยะเร่งด่วนเช่น การสนับสนุนเงินช่วยเหลือต้นทุนการผลิตให้แก่ชาวนา เบิกจ่ายแล้ว ร้อยละ 86 เป็นเงินงบประมาณ 722 ล้านบาทเศษ โครงการพักชําระหนี้เงินต้นและลดดอกเบี้ยชาวนา เป้าหมาย 40,461 ราย ดําเนินการขยายเวลาชําระหนี้แล้วกว่า 18,000 ราย เงินต้น 1,489 ล้านบาท คิดเป็นร้อยละ 45 ส่งเสริมให้ชาวนาแปรรูปข้าวเปลือกมาจําหน่ายผู้ซื้อโดยตรง ปัจจุบันขายได้แล้วกว่า 100 ตันข้าวสาร การช่วยเหลือค่าเก็บเกี่ยวและปรับปรุงคุณภาพข้าว ทั้งข้าวเหนียวและข้าวเจ้า ในอัตรา 2,000 บาท/ตัน กําลังเร่งดําเนินการ และ 2) ระยะยาวจะเร่งรัดดําเนินการนํานวัตกรรมมาปรับใช้เพื่อประสิทธิภาพในการผลิต แปรรูป และเน้นพัฒนาคุณภาพข้าวเป็นสําคัญตามแนวทางไทยแลนด์ 4.0 และมุ่งขับเคลื่อนนโยบาย Smart Farmer รวมทั้งส่งเสริมแนวทางเกษตรทฤษฎีใหม่ ตามแนวพระราชดําริของพระบาทสมเด็จพระปรมินทรมหาภูมิพลอดุลยเดช เพื่อพัฒนาชาวนาให้มีรายได้เพิ่มขึ้นและมีชีวิตความเป็นอยู่ที่ดีขึ้นอย่างยั่งยืน
โอกาสนี้ นายกรัฐมนตรี ได้กล่าวแสดงความรู้สึกยินดีที่ได้มาพบปะกับประชาชนชาวจังหวัดเชียงราย และร่วมเปิดศูนย์การเรียนรู้ชุมชนปลอดขยะ (Zero Waste) ซึ่งได้รับรางวัลชนะเลิศระดับประเทศ โดยได้รับถ้วยรางวัลเกียรติยศพระราชทานจากพระบาทสมเด็จพระปรมินทรมหาภูมิพลอดุลยเดช ประจําปี 2558 นับเป็นศูนย์การเรียนรู้ต้นแบบในการบริหารจัดการขยะมูลฝอยในชุมชน ซึ่งสามารถขยายผลและสร้างความยั่งยืนในการดําเนินการไปสู่การกําจัดขยะมูลฝอยของประเทศ
นายกรัฐมนตรี กล่าวถึงยุทธศาสตร์ชาติ 20 ปีของประเทศ ว่า รัฐบาลดําเนินการจัดทํายุทธศาสตร์ชาติ 20 ปี เพื่อวางอนาคตของประเทศไทยให้มีความเข้มแข็งอย่างยั่งยืน ลดความเหลื่อมล้ําในสังคม และเพิ่มขีดความสามารถในการแข่งขันของประเทศ เพื่อให้ประเทศเดินหน้าต่อไปได้ โดยแบ่งแผนการดําเนินงานเป็น 4 ช่วง ครั้งละ 5 ปี สอดคล้องกับแผนพัฒนาเศรษฐกิจและสังคมแห่งชาติ ขณะนี้เป็นการดําเนินงานในระยะที่ 1 ใน 5 ปีแรกของยุทธศาสตร์ชาติภายใต้รัฐบาลชุดปัจจุบัน ซึ่งการดําเนินการตามแผนยุทธศาสตร์ชาติเป็นการวางกรอบการทํางานให้รัฐบาลชุดต่อไปที่จะเข้ามาบริหารประเทศ ส่วนนโยบาย Smart Farmer เป็นการนําเทคโนโลยีและนวัตกรรมมาใช้ในการดําเนินการด้านการเกษตรให้เป็นไปอย่างมีประสิทธิภาพในเรื่องการเพิ่มผลผลิต ลดต้นทุน การตลาด และสร้างมูลค่าให้กับผลิตภัณฑ์และสินค้าการเกษตร ซึ่งจะส่งผลให้ประชาชนในพื้นที่มีรายได้เพิ่มขึ้นและมีชีวิตความเป็นอยู่ที่ดีขึ้น โดยดําเนินการในรูปแบบประชารัฐทุกภาคส่วนมีส่วนร่วมมือกันในการขับเคลื่อน
พร้อมขอให้ประชาชนทุกภาคส่วนน้อมนําหลักทรงงานและพระราชดํารัสของพระบาทสมเด็จพระปรมินทรมหาภูมิพลอดุลยเดช เข้าใจ เข้าถึง พัฒนา ตลอดจนหลักปรัชญาเศรษฐกิจพอเพียง มาเป็นหลักในการดําเนินงาน โดยก่อนดําเนินการเรื่องใดต้องเข้าใจถึงปัญหา เข้าใจคน และเข้าใจพื้นที่ เพื่อให้สามารถแก้ไขปัญหาได้และนําไปสู่การปฏิบัติเกิดผลเป็นรูปธรรมอย่างแท้จริง โดยเฉพาะการสร้างวินัยคนในชาติในเรื่องการจัดการขยะซึ่งถือเป็นการแก้ที่ต้นเหตุและสร้างสํานึกสู่วินัยในการจัดการอย่างยั่งยืน
อย่างไรก็ตามการที่จะเห็นชุมชน หมู่บ้านสะอาด สิ่งแวดล้อมดีมีคุณภาพ ทุกคนในสังคมต้องร่วมมือกัน โดยเริ่มตั้งแต่การสร้างวินัยให้กับตนเอง โดยการทิ้งขยะให้ถูกที่ เรียนรู้การแยกขยะบ้านเรือน ขยะชุมชน เพื่อเพิ่มมูลค่า ทําให้ขยะมีราคา โดยนําหลักการที่เรียกว่า 3Rs (Reduce Reuse Recycle) หรือการลดทิ้ง ลดใช้แล้วใช้ซ้ํา นําไปแปรรูปกลับมาใช้ใหม่ ลดการสร้างขยะให้เป็นภาระกับท้องถิ่น ก่อนทิ้งแยกขยะออกก่อน และต้องสร้างทัศนคติตั้งแต่เด็ก ๆ ให้เข้าใจว่าขยะมีค่าสําหรับทุกคน ทําอย่างไรจะให้ชุมชนมีการคัดแยกขยะแห้ง เช่น พลาสติก แก้ว กระดาษ กล่องนม เพื่อนํามาใช้ใหม่ ให้มีความเข้าใจและนําไปปฏิบัติอย่างแพร่หลาย ส่วนในเรื่องการจัดการขยะสดมาเป็นปุ๋ยอินทรีย์ มีการนําเทคโนโลยีมาแปรรูปขยะสู่น้ํามันหรือเป็นพลังรูปแบบอื่น ๆ ให้สามารถนํากลับมาใช้ประโยชน์ได้ ซึ่งจะเกิดประโยชน์กับทุกคน และสิ่งแวดล้อม ที่สําคัญขอให้ทําอย่างจริงจังจนเป็นกิจวัตรและกลายเป็นนิสัยที่ดีต่อไป
พร้อมกันนี้ นายกรัฐมนตรี กล่าวย้ําว่า รัฐบาลตระหนักถึงความสําคัญของการปฏิรูปสิ่งแวดล้อม โดยมุ่งเน้นให้มีการจัดการทรัพยากรธรรมชาติ การส่งเสริม และรักษาคุณภาพสิ่งแวดล้อมควบคู่ไปกับการพัฒนาเศรษฐกิจและสังคม โดยเฉพาะอย่างยิ่งการประกาศให้การจัดการขยะมูลฝอยเป็นวาระแห่งชาติ เนื่องจากปัญหาขยะเป็นปัญหาสําคัญระดับประเทศที่ก่อให้เกิดความเสียหายด้านต่าง ๆ เช่น มลพิษทางอากาศที่เกิดจากการเผาขยะกลางแจ้ง มลพิษทางน้ํา ที่เกิดจากการกองขยะบนพื้น เมื่อฝนตกลงมาบนกองขยะสารพิษจะไหลลงสู่แหล่งน้ําจะทําให้เกิดน้ําเสีย และเป็นแหล่งพาหะนําโรค ซึ่งล้วนแต่ส่งผลกระทบต่อสิ่งแวดล้อม และสุขภาพอนามัยของประชาชน จึงต้องมีการบริหารจัดการอย่างถูกวิธีโดยเร่งด่วน
ทั้งนี้ รัฐบาลได้มีการกําหนดนโยบายด้านสิ่งแวดล้อม ทั้งการเร่งรัดการควบคุมมลพิษทางอากาศ ขยะ และน้ําเสียที่เกิดจากการผลิตและบริโภคในพื้นที่ โดยการแปรรูปเป็นพลังงาน ส่วนขยะอุตสาหกรรมจะวางระเบียบมาตรการเป็นพิเศษ โดยกําหนดให้ทิ้งในบ่อขยะอุตสาหกรรมที่สร้างขึ้นแบบมีมาตรฐาน และพัฒนาระบบตรวจสอบไม่ให้มีการลักลอบทิ้งขยะติดเชื้อ และใช้มาตรการทางกฎหมายและการบังคับใช้กฎหมายอย่างเคร่งครัด รวมถึงมีการออกระเบียบสํานักนายกรัฐมนตรีว่าด้วยการจัดการระบบบริหารจัดการขยะมูลฝอยของประเทศ พ.ศ. 2557 และมอบนโยบายการจัดการขยะมูลฝอยของประเทศให้กับจังหวัดเกี่ยวกับการลดและการคัดแยกขยะมูลฝอยที่ต้นทาง การจัดการขยะมูลฝอยแบบศูนย์รวม และการกําจัดโดยเทคโนโลยีที่เหมาะสมแบบผสมผสาน เน้นการแปรรูปเป็นพลังงานหรือทําให้เกิดประโยชน์สูงสุด มีการส่งเสริม และสนับสนุนเอกชนมาลงทุนหรือร่วมลงทุน รวมทั้งสร้างวินัยของคนในชาติ โดยรัฐบาลได้มอบหมายให้กระทรวงทรัพยากรธรรมชาติและสิ่งแวดล้อมจัดทํา Road Map การจัดการขยะมูลฝอยและของเสียอันตรายเพื่อให้การดําเนินงานเป็นไปในทิศทางเดียวกัน โดยประกอบด้วย 4 กิจกรรมหลัก คือ 1. เร่งจัดการขยะมูลฝอยสะสมในสถานที่กําจัดขยะพื้นที่วิกฤติ 2. ให้มีรูปแบบที่เหมาะสมเพื่อจัดการเก็บขยะที่เข้ามาใหม่ โดยเน้นการคัดแยกขยะตั้งแต่ต้นทาง และแปรรูปพลังงานจากขยะ 3. จัดระเบียบมาตรการบริหารจัดการขยะมูลฝอยและของเสียอันตรายและ 4. การสร้างวินัยของคนในชาติ มุ่งสู่การจัดการที่ยั่งยืน
นายกรัฐมนตรี ได้ย้ําถึงเรื่องการทําการเกษตรโดยขอให้ลดการใช้ปุ๋ยเคมีมาใช้ปุ๋ยอินทรีย์แทน เน้นการทําการเกษตรที่เป็นที่เป็นมิตรและสมดุลกับสิ่งแวดล้อมและทรัพยากรธรรมชาติ ตลอดจนมีการบริหารจัดการน้ําอย่างเป็นระบบเพียงพอต่อการเพาะปลูก การอุปโภคบริโภคและรักษาระบบนิเวศ อีกทั้งให้นําเทคโนโลยีมาปรับใช้ให้เกิดประโยชน์ในด้านการบริหารจัดการเกษตร ทั้งการศึกษาข้อมูล การตลาด การรวมกลุ่ม การเพิ่มมูลค่า ฯลฯ ซึ่งจะสามารถขยายการจําหน่ายพืชผลผลิตทางการเกษตรไปสู่ต่างประเทศได้อีกทางหนึ่ง ขณะเดียวกันประชาชนและเกษตรกรต้องบริหารจัดการด้านเกษตรให้สามารถอยู่ได้ด้วยตนเอง มีการแบ่งผลผลิตเป็นสัดส่วนอย่างเหมาะสม ได้แก่ การเก็บข้าวไว้บริโภคและทําพันธุ์ อีกส่วนแบ่งจําหน่ายเองในชุมชนเพื่อเป็นรายได้ประจําวันสําหรับไว้ใช้จ่ายในครอบครัวแทนการนําไปจําหน่ายทั้งหมดในขณะที่ราคาผลผลิตยังตกต่ํา รวมทั้งต้องไม่บุกรุกทําลายป่าไม้เพื่อให้เป็นต้นน้ําและแหล่งทรัพยากรธรรมชาติเพื่อใช้ประโยชน์ในอนาคต ทั้งนี้ รัฐบาลมีความมุ่งมั่นที่จะทําให้จังหวัดเชียงรายและภาคเหนือมีความเป็นอยู่และมีคุณภาพชีวิตที่ดี มีความเจริญเติบโตอย่างมั่นคง มั่งคั่ง และยั่งยืน โดยการพัฒนาประเทศในภาพรวม รัฐบาลจะทําควบคู่ไปกับการพัฒนาด้านการเกษตรและการใช้ทรัพยากรธรรมชาติอย่างสมดุล สอดคล้องกับความต้องการของตลาดและผู้บริโภค บริหารจัดการน้ําทั้งระบบครบวงจร เน้นการทําเกษตรอินทรีย์ และทําให้ประเทศก้าวไปข้างหน้าอย่างมียุทธศาสตร์ที่เป็นกรอบกําหนดแนวทางการพัฒนาอย่างชัดเจนเป็นระบบ เพื่อให้การใช้ทรัพยากรและงบประมาณของประเทศที่มีอยู่เป็นไปอย่างมีประสิทธิภาพ และเกิดประสิทธิผลสูงสุด รวมทั้งใช้กลไกการบูรณาการประชารัฐทั้งในระดับอําเภอ กํานัน ผู้ใหญ่บ้าน อปท. ผู้ว่าราชการจังหวัด โดยส่วนกลางกําหนดนโยบาย และภาคท้องถิ่นดําเนินการปฏิบัติให้เกิดผลสัมฤทธิ์ โดยรัฐบาลได้วางพื้นฐานตาม Road Map ของประชารัฐให้ตรงกับความต้องการและปัญหาของประชาชนในพื้นที่ สร้างความเชื่อมโยงทั้งห่วงโซ่เศรษฐกิจ ห่วงโซ่มูลค่าให้เกิดความเข้มแข็งจากภายในชุมชนไปสู่จังหวัดและภูมิภาค เพื่อส่งเสริมคุณภาพชีวิตของประชาชนให้มีมาตรฐานความเป็นอยู่ในระดับที่ดี โดยเฉพาะในส่วนของการกระตุ้นเศรษฐกิจ ตําบลละ 5 ล้านบาท หมู่บ้านละ 2 แสนบาท ที่มุ่งเน้นให้ประชาชนเข้ามามีส่วนร่วมในการเสนอและดําเนินการแก้ปัญหาด้วยตนเอง ซึ่งรัฐบาลจะใช้ช่องทางงบประมาณในรูปแบบนี้เข้ามาดําเนินการอย่างต่อเนื่อง โดยจะเสริมบทบาทขององค์กรปกครองส่วนท้องถิ่นเข้ามามีส่วนร่วมกับกํานัน ผู้ใหญ่บ้านมากยิ่งขึ้น
สําหรับการพัฒนาประเทศให้ก้าวไปข้างหน้าอย่างมียุทธศาสตร์ที่ชัดเจน ขณะนี้รัฐบาลได้กําหนดยุทธศาสตร์การพัฒนาเรียกยุทธศาสตร์โมเดล “ประเทศไทย 4.0” คือนําวิทยาศาสตร์ เทคโนโลยี และนวัตกรรม เข้ามาเสริมในการขับเคลื่อนการพัฒนาเศรษฐกิจของประเทศ รวมทั้งแก้ไขปัญหาอุปสรรคที่เป็นข้อจํากัดและเพิ่มประสิทธิภาพต่อการผลิตในสาขาต่าง ๆ ไม่ว่าจะเป็นภาคการเกษตร อุตสาหกรรม การค้า และบริการ ตลอดจนใช้งานวิจัยและพัฒนาและบทบาทของมหาวิทยาลัยมาเป็นปัจจัยเสริมเร่งรัดการขับเคลื่อนในการผลิตสินค้าต่าง ๆ ของประเทศให้มีคุณค่าและมูลค่าสูงขึ้น สอดคล้องตรงกับความต้องการของผู้บริโภค ขณะเดียวกันก็ใช้บทบาทของภาคธุรกิจเอกชนที่มีความเข้มแข็งเข้ามาช่วยยกระดับการผลิตในระดับท้องถิ่นในรูปแบบ “ประชารัฐ” เพื่อช่วยกันทําให้การผลิตในระดับท้องถิ่นมีความเข้มแข็ง สามารถเป็นฐานสร้างงาน สร้างอาชีพ และรายได้ให้กับประชาชนในท้องถิ่น รวมถึงต่อยอดการผลิตสินค้าให้สามารถนําไปขายได้ทั้งในระดับประเทศและต่างประเทศ เป็นต้น
นายกรัฐมนตรี ได้กล่าวย้ําถึงการพัฒนาจังหวัดให้มีความเจริญก้าวหน้าอย่างยั่งยืนว่า ทุกภาคส่วนต้องร่วมกันบูรณาการการทํางาน โดยเฉพาะภาคธุรกิจเอกชนและประชาชนชาวเชียงรายต้องมีความเข้มแข็ง ต้องร่วมกันกําหนดเป้าหมายการพัฒนาให้มีความชัดเจน เพื่อนําโอกาสและศักยภาพของจังหวัดมาใช้ได้อย่างเต็มที่ เพื่อให้เศรษฐกิจในพื้นที่สามารถเติบโตได้อย่างมีเสถียรภาพ และทําให้ประชาชนมีคุณภาพชีวิตที่ดีขึ้น
---------------------------------
กลุ่มประชาสัมพันธ์และเผยแพร่ สํานักโฆษก